Kaasanaine
Kaasanaine (ka pulmaema, kõrvatsinaine) esindas eesti pulmakombestikus mõrsjapoolseid pulmalisi. Ta oli abielus vanem naine, kes koos isamehega korraldas pulmarituaale alates kihlusest. Lesk, lapseta või rase naine kaasanaiseks ei sobinud. Kaasanaine oli pruudi lähim abiline, saatjaks kirikuteel, pulmalauas ja mujal, kuid tema roll oli passiivne. Tema abilisteks olid pruuttüdrukud, vallalised neiud, kelle arv pidi vastama peiupoiste arvule. Kesk-Eestis on kaasanaist nimetatud ka mõrsjaemaks.